**E L Ő T E R J E S Z T É S**

**Szombathely Megyei Jogú Város Közgyűlésének 2021. szeptember 30-i ülésére**

**Javaslat önkormányzati rendeletekkel kapcsolatos döntések meghozatalára**

**I.**

**Javaslat Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosítására**

Az alábbiakban a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet (a továbbiakban: Vagyonrendelet) egyes szabályainak pontosítására teszek javaslatot.

A Vagyonrendelet „Tulajdonosi jogok gyakorlása gazdasági társaságokban” című V. fejezete többségi vagy kizárólagos gazdasági társaságok szabályait tartalmazó **19. § (1) bekezdéséből** törölni javaslom a Nyugat-Pannon Járműipari és Mechatronikai Központ Nonprofit Kft.-t, tekintettel arra, hogy a társaság végelszámolással megszüntetésre, a cégjegyzékből törlésre került.

Fenti rendelet 1. számú mellékletét képező **Versenyeztetési Szabályzatának 8. pontja** a nyilvános pályázatok sajtóban történő megjelentetését írja elő, különbséget téve értékhatár alapján önkormányzati tulajdonú, megyei, illetve országos napilapban történő közzététel tekintetében.

A rendelkezést a meghirdetésre kerülő vagyontárgyak körének szerteágazó típusa miatt az egyedi elbírálás, az „egyéniesítés” érdekében javaslom módosítani akként, hogy a pályázati felhívást Szombathely Megyei Jogú Város honlapján, továbbá az önkormányzati tulajdonú hetilapban közzé kell tenni. További médiumokban történő megjelentetésről minden egyes pályázati felhívás esetén a pályázat kiírására jogosult hatáskörgyakorló a pályázati felhívásban foglaltak elfogadásával egyidejűleg dönt.

A **Versenyeztetési szabályzat 42. pontjában** foglaltak szerint „A nyertes ajánlattevővel a szerződést a pályázati felhívásban megállapított időtartamon, de legfeljebb az állam elővásárlási jogáról való lemondást tartalmazó értesítés nyertes általi kézhezvételétől számított 30 napon belül kell megkötni.”

Az **56. pontban** foglaltak alapján „A kiíró csak a licit nyertesével vagy – visszalépése esetén, ha azt a pályázati felhívás előírta – a második legmagasabb összegű ajánlatot tevő személyével kötheti meg a szerződést. A szerződést az állam elővásárlási jogáról való lemondást tartalmazó értesítés nyertes általi kézhezvételétől számított 15 napon belül meg kell kötni.”

A nemzeti vagyonról szóló 2011. évi CXCVI. törvény 14. § (2) bekezdése értelmében a helyi önkormányzat tulajdonában lévő ingatlan értékesítése esetén a Magyar Államot minden más jogosultat megelőző elővásárlási jog illeti meg akkor, amennyiben a vételár az 5 millió forint forgalmi értéket eléri. A Magyar Államot az elővásárlási jog gyakorlásának kérdésében a Magyar Nemzeti Vagyonkezelő Zrt. képviseli.

A Magyar Nemzeti Vagyonkezelő Zrt. elvárása és szabályzatai alapján kialakult gyakorlat szerint – a fent idézett rendelkezéstől eltérően – Önkormányzatunk a már megkötött szerződést küldi meg a Magyar Nemzeti Vagyonkezelő Zrt.-nek, amely szervnek jogszabályban előírt határidőn belül nyilatkoznia kell az elővásárlási jog gyakorlásával kapcsolatban.

A Magyar Nemzeti Vagyonkezelő Zrt. gyakorlata alapján a 42. és az 56. pontban foglaltakat módosítani javaslom.

**II.**

**Javaslat a vásárok és piacok működéséről szóló 34/1995. (X.26.) önkormányzati rendelet módosítására**

Tájékoztatom a Tisztelt Közgyűlést, hogy a Szombathely Városi Vásárcsarnok 2020 márciusában megkezdődött felújítása befejeződött, az intézmény megkapta a használatba vételi engedélyt. Az új vásártartási engedély kiadása folyamatban van. A felújított Vásárcsarnok fejépületének és I. csarnokának újranyitása 2021. október 8. napjára tervezett.

Szombathely Megyei Jogú Város Önkormányzata Közgyűlésének a vásárok és piacok működéséről szóló 34/1995. (X.26.) önkormányzati rendelete (a továbbiakban: Rendelet) szabályozza az Önkormányzat által fenntartott vásár, piac helyét és nyitvatartási rendjét. A Szombathely Városi Vásárcsarnok igazgatója javaslatot tett a felújítás befejezésével és az újranyitással összefüggésben, valamint az időközben felmerült gyakorlati tapasztalatok alapján a Rendelet módosítására, amely alapján készült módosító rendelettervezet az előterjesztés mellékletét képezi.

A fontosabb módosítások az alábbiakban foglalhatók össze:

* a nyitvatartással kapcsolatos szabályok a felmerülő lakossági igények kielégítése végett kiegészülnek azzal a lehetőséggel, hogy kivételes esetekben az egyébként szünnapnak számító hétfői napokon is nyitva tarthasson a piac, tekintettel arra, hogy előfordulhat, hogy egy egyébként nagy forgalmat generáló nap (pl. március 8.) hétfőre esik;
* a piac minél nagyobb kihasználtsága, valamint a piac rendjének hatékonyabb fenntartása érdekében a tapasztalatok alapján felmerülő pontosításokat, módosításokat tartalmaz;
* a zsibvásár területe csökkent a felújítás előtti időszakhoz képest, ugyanakkor az igény továbbra is nagy a kereskedők és a vásárlók részéről is, ezért egy hétköznapi napra is indokolt a zsibvásárt kiterjeszteni, amely ezáltal az eddig kevésbé forgalmas szerdai napra forgalomélénkítő hatással lehet;
* a felújítás időtartamára szóló kedvezményeket tartalmazó rendelkezések hatályukat vesztik, ugyanis azok tartalmazták a kedvezmény időszakának végét, a használatbavételi engedély megszerzését, amely bekövetkezett, ezzel a kedvezmények már megszűntek, így Rendeletben tartásuk már nem indokolt.

**III.**

**Javaslat a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosítására**

1. A lakásrendelet 2020. szeptember 30. napjától hatályos módosítása értelmében a bérbeadásra vonatkozó kérelmek kötelező melléklete az ingatlan-nyilvántartást vezető ingatlanügyi hatóság által kiállított, ingatlantulajdon fennállásáról szóló hatósági bizonyítvány. A módosítás óta eltelt időszakban a bérbeadás, valamint a bérleti jogviszonnyal kapcsolatos eljárások során tapasztaltak alapján javaslom a vagyon rendeleti fogalmának a lakóingatlanra történő szűkítését.

Javaslom az általános forgalmi adóról szóló 2007. évi CXXVII. törvény 259. § 12. pontjában meghatározottak szerinti fogalom bevezetését, miszerint lakóingatlan alakás céljára létesített és az ingatlan-nyilvántartásban lakóház vagy lakás megnevezéssel nyilvántartott vagy ilyenként feltüntetésre váró ingatlan. Nem minősül lakóingatlannak a lakás rendeltetésszerű használatához nem szükséges helyiség még akkor sem, ha az a lakóépülettel egybeépült, így különösen: a garázs, a műhely, az üzlet, a gazdasági épület.

1. A lakhatási problémával küzdők között körvonalazódott egy csoport, akiknek hiteltartozásuk miatt az általuk lakott ingatlanra árverés kitűzését eszközölte a végrehajtó. A bírósági végrehajtásról szóló 1994. évi LIII. törvény értelmében, ha az árverési vevő a teljes vételárat kifizette, és az árveréstől számított 30 nap eltelt, a végrehajtó az árverésen megvett ingatlant átadja az árverési vevőnek. Az elárverezett ingatlanból való kiköltözés időpontja gyakran megelőzi a tulajdonosváltás ingatlan-nyilvántartás rendszerében történő bejegyzését, így a hatályos helyi szabályozás szerint az önkormányzati bérlakás bérbeadására vonatkozó kérelem ingatlanvagyon miatt elutasításra kerül.

A fent leírt csoport tekintetében megoldást jelentene a rendkívüli szociális krízishelyzetre tekintettel biztosított átmeneti szállásra való jogosultság körének kibővítése. A módosítással az Önkormányzat segítséget tudna nyújtani lakhatási problémájuk megoldásában azoknak, akiknek az általuk lakott ingatlanukra az árverés kitűzésének tényét az ingatlanügyi hatóság feljegyezte, és az árverést követően a lakhatásukat önerejükben megoldani nem tudják.

1. A demográfiai és társadalmi változások kapcsán megfigyelhető, hogy a fiatalok önálló életkezdésének időpontja az életkor tekintetében egyre inkább kitolódik. Így javasolt, hogy a városban vagy a megyében munkaviszonyt folytató pályakezdő értelmiségiek, továbbá Szombathelyen felsőoktatási intézményben tanulók kedvezményes szálláshasználatát biztosító MOP-Házban történő elhelyezés jogosulti köre 35 év helyett a 40. életévét még be nem töltött személyek, továbbá a nappali tagozatos hallgatók mellett a levelező tagozatos hallgatók legyenek.

**IV.**

**Javaslat a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosítására**

Tájékoztatom a Tisztelt Közgyűlést, hogy a Vas Megyei Kormányhivatal által végzett célellenőrzés keretében felülvizsgálatra került a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet. A Kormányhivatal jelzése alapján a rendelet bevezető részének kiegészítése vált szükségessé a megalkotására felhatalmazást adó további jogszabályi helyek megjelölésének pontosításával.

A szociális igazgatásról és szociális ellátásokról szóló 1993. évi III. törvény (a továbbiakban: Sztv.) 92. § (3) bekezdése alapján a legalább 2000 lakosú települési önkormányzat a településen élő szociálisan rászorult személyek részére biztosítandó szolgáltatási feladatok meghatározása érdekében szolgáltatástervezési koncepciót (a továbbiakban: Koncepció) készít. Szombathely Megyei Jogú Város Közgyűlése a Szociális Szolgáltatástervezési Koncepció Felülvizsgálata 2021. elnevezésű dokumentumot a 61/2021. (VI.24.) Kgy. számú határozatával elfogadta. Az Sztv. 58/B. § (2) bekezdése értelmében a 2000 fő feletti lakosságszámú települési önkormányzat jogszabályban meghatározottak szerint, helyi szociálpolitikai kerekasztalt hoz létre, amelynek feladata a Koncepcióban elfogadott szakmai célok megvalósulásának, végrehajtásának folyamatos figyelemmel kísérése.

Fentiek alapján javaslom, hogy a Szociálpolitikai Kerekasztal tagjai a területért felelős alpolgármester, a szociális feladatokat ellátó bizottság elnöke, a szociális ügyekkel foglalkozó osztály vezetője, a Szombathely Megyei Jogú Város Önkormányzata által fenntartott szociális és gyermekjóléti intézmények vezetői, valamint azon szervezetek képviselői, amelyek Szombathely Megyei Jogú Város Önkormányzatával szociális és gyermekjóléti szolgáltatások biztosítása céljából ellátási szerződést kötöttek.

A kerekasztal az alakuló ülésén határozza meg az ügyrendjét, és évente legalább egy alkalommal összehívásra kerül.

**V.**

**Javaslat az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet módosítására**

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja értelmében az egészségügyi alapellátás a helyi közügyek, valamint a helyben biztosítható közfeladatok körében ellátandó helyi önkormányzati feladatnak minősül.

Az egészségügyi alapellátásról szóló 2015. évi CXXIII. törvény 5. § (1) bekezdése szerint a települési önkormányzat az egészségügyi alapellátás körében gondoskodik a háziorvosi, házi gyermekorvosi ellátásról, a fogorvosi alapellátásról, az alapellátáshoz kapcsolódó háziorvosi, házi gyermekorvosi és fogorvosi ügyeleti ellátásról, a védőnői ellátásról, és az iskola-egészségügyi ellátásról.

Az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet (a továbbiakban: Rendelet) mellékletei tartalmazzák az egyes körzetek utcák szerinti besorolását.

A Rendelet módosítását az alábbiak indokolják:

1. A Szombathelyen praktizáló gyermek és ifjúsági fogorvosok kérelmezték, és egyidejűleg - a jogszabályi előírásoknak megfelelő - javaslatot tettek a körzetek kialakítására a hatékonyabb feladat-ellátás érdekében.

Az érintett fogorvosok a kérelemben lemondtak a körzetmódosításból adódó – az önálló orvosi tevékenységről szóló 2000. évi II. tv. 2/B. § (5) bekezdésében meghatározott – kártalanításról.

1. A Rendelet módosítását indokolja továbbá, az újonnan létrehozott Galamb József és Dr. Reismann Adolf utca besorolása, néhány új építésű lakóépület körzetbe illesztése, valamint két védőnői körzet két utcájának földrajzi elhelyezkedéshez történő igazítása.

A Rendelet jelen módosítással érintett mellékletei az alábbiak szerint módosulnának:

* A Rendelet 1. és 2. melléklete a felnőtt háziorvosi szolgálatok, valamint a házi gyermekorvosi szolgálatok besorolását tartalmazza. E mellékleteket érintő változás indoka az újonnan keletkezett Galamb József utca és Dr. Reismann Adolf utca besorolása.
* A Rendelet 3. melléklete a fogorvosi szolgálatok besorolását tartalmazza. E mellékletet érintő változás indoka az újonnan keletkezett Galamb József utca és Dr. Reismann Adolf utca besorolása, valamint a gyermek fogorvosok kérelmére, a gyermek fogorvosi körzetek újraosztása.
* A Rendelet 5. melléklete a védőnői szolgálatokat tartalmazza. E mellékletet érintő változás indoka az újonnan keletkezett két utca besorolása, valamint a 18. és 19. védőnői körzetben két utca földrajzi elhelyezkedéshez történő igazítása.

A rendelettervezet - az egészségügyi alapellátásról szóló 2015. évi CXXIII. törvény 6.§ (2) bekezdése alapján - véleményezésre megküldésre került az Országos Kórházi Főigazgatóság, a védőnői körzet vonatkozásában a Vas Megyei Kormányhivatal Szombathelyi Járási Hivatal Hatósági Főosztály Népegészségügyi Osztálya, valamint a Nemzeti Népegészségügyi Központ Országos Tisztifőorvosa részére.

Tájékoztatom a Tisztelt Közgyűlést, a rendelet hatályba lépése attól függ, hogy a véleményező szervek kifogást nem emelő véleménye mikor érkezik meg Önkormányzatunkhoz.

Amennyiben még a Közgyűlés előtt beérkeznek a vélemények, azokat a Közgyűlésen szóban ismertetem. Ebben az esetben a rendelet hatályba lépésének időpontja lehet a kihirdetést követő nap. („A” változat)

Amennyiben a Közgyűlés napjáig nem érkeznek meg, akkor a hatályba lépés időpontja a vélemények kézhezvételét követő nap lehet. („B” változat)

Szombathely Megyei Jogú Város Önkormányzata jelenleg az alábbi 30 település lakossága részére látja el a fogorvosi alapellátást és a fogorvosi ügyeleti ellátást:

Acsád, Balogunyom, Bucsu, Dozmat, Felsőcsatár, Gyanógeregye, Horvátlövő, Kisunyom, Meszlen, Narda, Nárai, Nemesbőd, Nemeskolta, Pornóapáti, Salköveskút, Sé, Sorkifalud, Sorkikápolna, Sorokpolány, Söpte, Szentpéterfa,Tanakajd, Táplánszentkereszt, Torony, Vasasszonyfa, Vaskeresztes, Vassurány, Vasszécseny, Vasszilvágy, Vát.

A fenti települési önkormányzatokkal jelenleg hatályban lévő megállapodások tartalmi elemei időközben elavultak, így szükségessé válik egy új megállapodás megkötése, amelynek tervezete az előterjesztés mellékletét képezi.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezik az előbbiekben taglalt rendelet-módosítások tervezetei mellett a tervezetekhez fűzött előzetes hatásvizsgálatok és indokolások.

Kérem a Tisztelt Közgyűlést, hogy az előterjesztést megtárgyalni, a határozati javaslatot elfogadni, és a rendeleteket megalkotni szíveskedjen.

**Szombathely, 2021. szeptember** „ ”

**/: Dr. Nemény András:/**

**HATÁROZATI JAVASLAT**

**…/2021. (IX.30.) Kgy. számú határozat**

1. A Közgyűlés a szombathelyi fogorvosi alapellátáshoz, és fogorvosi ügyeleti ellátáshoz csatlakozott 30 településsel kötendő megállapodás tervezetét az előterjesztés melléklete szerinti tartalommal jóváhagyja.
2. A Közgyűlés felkéri a polgármestert az 1. pont szerinti megállapodások aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a GESZ igazgatója /

**Határidő:** azonnal (az 1. pont vonatkozásában)

2021. november 30. (a 2. pont vonatkozásában)